65-årige Britta Nielsen har meldt sig syg her til morgen, hvor retsdag nummer to i sagen om millionsvindel skulle været gået i gang klokken 09.30.

Derfor er retsmødet her til morgen sat på pause.

Det oplyste retsformand Vivi Sønderskov Møller her til morgen.

- Indtil videre er retsmødet udskudt til klokken 10.30, hvor vi så vil diskutere, om vi kan gå videre med nogle andre ting i dag, sagde hun.

Britta Nielsens advokat, Nima Nabipour, var ikke til stede i retssalen, da retsformanden gav de mange fremmødte tilhørere beskeden.

Sent i går meddelte advokaten ellers, at han mente, at Britta Nielsen ville møde op til dagens retsmøde.

Retten havde netop lukket alle tilhørere og presse ind i retssal 60, da retsformanden 10 minutter inden retsmødets start gav beskeden.

Alle tilhørere blev derefter hurtigt sendt ud på gaden.

Senere på formiddagen blev retsmødet genoptaget uden den 65-årige tiltalte.

Britta Nielsen købte i 2007 årets dyreste springhesteføl på auktion til 175.000 kroner, som datteren, Samina Hayat, fik. (© Mediehuset Wiegaarden)

Læs også : Britta Nielsen erkender en række anklager om millionsvindel

Kørt væk i ambulance

Den svindeltiltalte Britta Nielsen fik det dårligt og blev svimmel under anden halvdel af første retsdag i sagen mod hende.

Der blev tilkaldt en ambulance via 112, og den kørte væk med Britta Nielsen, dog uden udrykning.

Britta Nielsens forsvarer forklarede i retslokalet, at Britta Nielsen har haft hjerteproblemer.

- Hun har også været indlagt under sin tid i varetægtsfængsel, forklarede Nima Nabipour til retsformanden i går.

Birtta Nielsen kunne selv gå ud af retslokalet, men måtte støtte sig op af en medarbejder fra Kriminalforsorgen.

Nima Nabipour har ikke fortalt noget om Britta Nielsens tilstand, og lige nu ønsker han ikke over for DR at udtale sig.

De tre børns advokater var alle til stede i dag i retten, da beskeden om Britta Nielsens sygemelding kom.